Gilbert Guillaume Marie-Jean Aubry

**Gilbert Guillaume Marie-Jean Aubry** (født 10. mai 1942 i Saint-Louis på Réunion i Indiahavet - i oversjøisk Frankrike) er en fransk geistlig sanger og forfatter og emeritert katolsk biskop av Saint-Denis-de-La Réunion. Han var den yngste biskopen i Frankrike da han ble utnevnt i 1976 og er også den første Reunion-biskopen fra det lokale presteskap.

## Liv og virke
### Prest
Gilbert Aubry studerte ved seminaret i La Croix-Valmer og ved Det pavelige gregorianske universitet - med lisensiater i filosofi og i teologi som resultat. Den 23. august 1970 ble han presteviet for bispedømmet Saint-Denis-de-La Réunion.

### Biskop av  Saint-Denis-de-La Réunion
Den 20. november 1975 utnevnte pave Paul VI ham til biskop av Saint-Denis-de-La Réunion. Han var da 34 år gammel, noe som i nyere tid er en ung alder å bli biskop i. Han ble ordinert til biskop av sin forgjenger Georges-Henri Guibert CSSp den 2. mai 1976; medkonsekratorer var biskopen av Port-Louis på Mauritius, Jean Margéot, og biskopen av Port Victoria på Seychellene, Félix Paul.

**Retten til liv:** I 2008 støttet han den fjerde* Marche pour la vie,* en parisisk demonstrasjon for «livsvern» og mot abort. Han skrev at *«menneskelivet er menneskeliv helt fra første unnfangelsesøyeblikk i mors liv. Det er hele mennesket som allerede er i den første cellen, i embryoet og deretter fosteret. Dette forsvarsløse menneske har rett til å modne, bli født og å leve.»* Han legger videre til at *«det er en rett for kvinner i nød til å bli støttet og hjulpet til å unnslippe begrensningene som kan føre til at de ikke ser noen annen vei ut av situasjonen enn abort. Abort er alltid en tragedie for kvinnen det gjelder, for ødelagt menneske, for samfunnet.»*

**Aktiv dødshjelp:** I mars 2008 reagerte biskop Gilbert Aubry på Chantal Sébires forslag om legalisering av eutanasi. Han erklærte til en Reunion-avis at *«den største hjelp vi kan gi er ikke å få mennesker til å dø, men å hjelpe menneskelig og åndelig til å dø i fred med seg selv, med andre og med Gud.»* Han uttalte videre at *«den største lidelse er generelt å bli følelsesmessig forlatt av ens kjære, noe som gjør fysisk lidelse forferdelig og tar bort ønsket om å leve.»*

Under sin embedsperiode var det to politisaker der pedofili som involverte tre prester fra hans bispedømme, saker der han ble kalt til å vitne. De anklagede ble funnet skyldige.

Han var president for Bispekonferansen på øyene i Det indiske hav fra 1989 til 1996 og 2002 til 2006.

Den 19. juli 2023 aksepterte pave Frans Gilbert Aubrys aldersbetingede avskjedssøknad. Han ble etterfulgt av Pascal Chane-Teng, bispedømmets generalvikar.

### Bøker
Hans poesi er preget av refleksjoner over réunioneres emigrasjon til fastlands-Frankrike.
* *Rivages d'alizé*, publisert 1971, utvidet 1975, nyutgivelsr i 1980, UDIR.
* *Sois peuple - Mystique marronnage*, 1982, UDIR.
* *Pour Dieu et pour l'Homme... Réunionnais*, 1988, Océan Éditions.
* *Poétique Mascarine*, 1989, Éditions caribéennes.
* *Cœur brûlant*, 2000, Éditions Azalées.
* *Lumière sur Rivière Noire*, 2010, Éditions Azalées.
### Diskografi
* *Créolie : une âme pour mon île*, Auvidis, 1979.
## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil, B. (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Biskop Eugène-Charles-Joseph de Mazenod (1782-1861) *1832
* Kardinal Joseph Hippolyte Guibert (1802-1886) *1842
* Kardinal François-Marie-Benjamin Richard de la Vergne (1819-1908) *1872
* Biskop Marie-Prosper-Adolphe de Bonfils (1841-1912) *1898
* Kardinal Louis-Ernest Dubois (1856-1929) *1901
* Erkebiskop Jean-Arthur Chollet (1862-1952) *1910
* Biskop Héctor Raphaël Quilliet (1859-1928) *1914
* Biskop Charles-Albert-Joseph Lecomte (1867-1934) *1921
* Kardinal Achille Liénart (1884-1973) *1928
* Erkebiskop Marcel Lefebvre (1905-1981) *1947
* Biskop Georges-Henri Guibert CSSp (1915-1997) *1950
* Biskop *Gilbert Guillaume Marie-Jean Aubry* (1942- ) *1976

## Referanser